Broj: 711-I-829-P-192-17/19-12-18

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja i neanonimne prijave protiv **dužnosnika Dražena Pavlovića, općinskog načelnika Općine Velika Ludina,** na 43. sjednici, održanoj 14. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Dražena Pavlovića, općinskog načelnika Općine Velika Ludina, zbog moguće povrede članka 5. stavka 1. ZSSI-a, koja proizlazi iz činjenice da se dužnosnik, u ime Općine Velika Ludina, propustio izuzeti od potpisivanja Ugovora o stručnom osposobljavanju za rad bez zasnivanja radnog odnosa, sklopljen 25. listopada 2016. između Hrvatskog zavoda za zapošljavanje, Općine Velika Ludina, kao poslodavca i Irene Pavlović, kao vježbenice, koja je dužnosnikova snaha, čime bi dužnosnik propustio zaštititi vlastitu vjerodostojnost i povjerenje građana da ne koristi javnu dužnost radi probitka povezane osobe.**
2. **Postupak za odlučivanje o sukobu interesa protiv dužnosnika Dražena Pavlovića neće se pokrenuti vezano za druge okolnosti koje se navode u prijavi, s obzirom da je iz prikupljenih podataka i dokumentacije utvrđeno da dužnosnik u obnašanju dužnosti općinskog načelnika nije u konkretnom slučaju pogodovao članovima političke stranke koja je u koaliciji s političkom strankom čiji je dužnosnik član, odnosno s obzirom da nije potvrđena povezanost dužnosnika s osobom za koju se u prijavi ukazuje da je zaposlena od strane dužnosnika, slijedom čega ne proizlazi da je u tom dijelu u postupanju dužnosnika došlo do moguće povrede odredbi ZSSI-a.**
3. **Poziva se dužnosnik Dražen Pavlović da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja točke I. ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da je Dražen Pavlović obnašao dužnost općinskog načelnika Općine Velika Ludina u mandatima 2009.-2013. i 2013.-2017., kao i da istu dužnost obnaša u mandatu 2017.-2021.g. Stoga je Dražen Pavlović, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Povjerenstvo je dana 11. travnja 2017.g. zaprimilo anonimnu prijavu mogućeg sukoba interesa protiv dužnosnika Dražena Pavlovića, koja je u knjizi ulazne pošte Povjerenstva zaprimljena pod poslovnim brojem: 711-U-1385-P-192/17-01-4, povodom koje se vodi predmet broj P-192/17. U predmetnoj prijavi u bitnom se navodi da dužnosnik Dražen Pavlović zapošljava ljude po obiteljskoj i stranačkoj pripadnosti te prodaje imovinu Općine Velika Ludina bračnim drugovima i braći članova Općinskog vijeća koji su koalicijski partneri stranke dužnosnika, a sve po uvjetima koji su bitno povoljniji od onih navedenih u natječaju.

U prijavi se dalje navode konkretne okolnosti. Navodi se da je dužnosnik zaposlio snahu Irenu Pavlović na stručnom osposobljavanju u upravnom tijelu Općine Velika Ludina. Nadalje, ističe se da je zemljišta k.č.br. 3896 i k.č.br. 3909 k.o. Ruškovica, prethodno u vlasništvu Općine, prodana po povoljnijim uvjetima nego u natječaju (omogućena obročna otplata) Aniti Milašinović, supruzi Mladena Milašinovića, člana Općinskog vijeća, odnosno Kruni Župančiću, bratu Fabijana Župančića, također člana Općinskog vijeća, a da zauzvrat dužnosnik ima njihovu podršku. Nadalje, u prijavi se ističe da je Dario Hegel, predsjednik lokalne organizacije stranke HSP AS Velika Ludina, zaposlen kao domar u Općini Velika Ludina, a da istovremeno u zgradi Općine Velika Ludina ima ugostiteljski objekt te se postavlja pitanje plaća li za isti najamninu odnosno je li ugovor o najmu sklopljen po tržišnim uvjetima. Nadalje, u prijavi se navodi da je dužnosnikovo kumče Mirela Montag najprije imenovana direktoricom trgovačkog društva LUDINA d.o.o., za koju se navodi da je dovedena u stečaj zbog nesavjesnog upravljanja, a da je ista osoba nakon toga zaposlena kao komunalni referent. Konačno, u prijavi se ukazuje da bi dužnosnik bio u sukobu interesa odnosno da je pogodovao stranačkom kolegi Stevi Kovaču povodom okolnosti da je za vrijeme dok je Stevo Kovač bio predsjednik Općinskog vijeća Općine Velika Ludina u mandatu 2009.-2013. isto Općinsko vijeće donosilo odluke o prenamjeni poljoprivrednog zemljišta u njegovom vlasništvu u turističko, a da je nadležno ministarstvo ove odluke o prenamjeni poništavalo kao nezakonite, a da je isto Općinsko vijeće nastavilo i u mandatu 2013.-2017. nastavilo donositi odluke o prenamjeni zemljišta u korist Steve Kovača, koji je u tom mandatu bio član Općinskog vijeća, kako bi mu se omogućila legalizacija objekata koje je izgradio na tuđem zemljištu.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javne dužnosti prema tijelu koje ih je imenovalo odnosno prema građanima koji su ih izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. članka 5. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. ZSSI-a propisana su zabranjena djelovanja dužnosnika. Pored ostalog točkom c) toga članka propisano je da je dužnosnicima zabranjeno zlouporabiti posebna prava dužnosnika, koja proizlaze ili su potrebna za obavljanje dužnosti, a točkom e) istog članka Zakona propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Pritom je člankom 4. stavkom 5. ZSSI-a propisano da su povezane osobe u smislu toga Zakona osobe navedene u stavku 2. istog članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Radi provjere točnosti saznanja o okolnostima koje se navode u predmetnoj prijavi, Povjerenstvo je izvršilo uvid u osobne podatke članova obitelji dužnosnika navedene u podnesenom Izvješću o imovinskom stanju, u javno objavljene podatke rezultata lokalnih izbora i sudskog registra te je prikupilo potrebne podatke i isprave od Općine Velika Ludina i nadležnog Matičnog ureda.

U odnosu na okolnost primanja snahe dužnosnika na stručno osposobljavanje u upravnom tijelu Općine Velika Ludina Povjerenstvo je utvrdilo slijedeće.

Na traženje Povjerenstva, Ured državne uprave u Sisačko-moslavačkoj županiji, Matični ured Popovača, dopisom KLASA: 223-02/17-001/10, URBROJ: 2176-06-04/01-17-2 od 20. travnja 2017.g. potvrdio je činjenicu da je Irena Pavlović snaha dužnosnika Dražena Pavlovića. Ova činjenica proizlazi iz priloženog izvatka iz matice rođenih Gorana Pavlovića, sina dužnosnika (s osobnim podacima podudarnim onima navedenim u Izvješću o imovinskom stanju dužnosnika) te izvatka iz matice vjenčanih za istog sina dužnosnika, iz kojeg je utvrđeno da je Irena Pavlović, r. Čavlović, OIB: 03916757611, supruga dužnosnikova sina.

Nadalje, na traženje Povjerenstva, vezano za pitanje stručnog osposobljavanja snahe dužnosnika, Jedinstveni upravni odjel Općine Velika Ludina dostavio je podatke i dokumentaciju uz dopis KLASA: 402-01/18-01/37, URBROJ: 2176/19-04-18-5 od 26. listopada 2018. i dopis KLASA: 402-01/18-01/37, URBROJ: 2176/19-04-18-7 od 13. studenog 2018.g.

U dopisu JUO Općine Velika Ludina od 26. listopada 2018. naveden je podatak da je Irena Pavlović, OIB: 03916757611, primljena u Općinu Velika Ludina na stručno osposobljavanje bez zasnivanja radnog odnosa u vremenu od 6. listopada 2016. do 5. listopada 2017. radi polaganja stručnog ispita pri Ministarstvu uprave. Zatim navodi se da je za predmetno stručno osposobljavanje objavljen javni natječaj putem Hrvatskog zavoda za zapošljavanje (dalje u tekstu: HZZ) i službenih mrežnih stranica Općine Velika Ludina. Ističe se da je HZZ-a pozitivno ocijenio prijavu Općine Velika Ludina potrebe za radnikom odnosno vježbenikom na predmetnom radnom mjestu. U dopisu se ističe da je o primanju Irene Pavlović na stručno osposobljavanje odlučio pročelnica JUO Općine Velika Ludina te da je isti bio potpisnik Ugovora s Irenom Pavlović u ime Općine, a da je dužnosnik Dražen Pavlović, kao zakonski zastupnik Općine, s HZZ-om potpisao Ugovor o stručnom osposobljavanju za rad bez zasnivanja radnog odnosa. U ovom se dopisu zaključno navodi podatak da je za predmetno stručno osposobljavanje Irena Pavlović ostvarivala naknadu propisanu Odlukom Vlade Republike Hrvatske, razmjerno broju dana prisutnosti na stručnom osposobljavanju.

U dopisu JUO Općine Velika Ludina 13. studenog 2018. daju se dodatni traženi podaci. Navodi se da je Planom prijma u službu u Jedinstvenom upravnom odjelu - službi Općine Velika Ludina i Planom prijma na stručno osposobljavanje za rad bez zasnivanja radnog odnosa u JUO Općine Velika Ludina utvrđena potreba za vježbenikom, odnosno osobom na stručnom osposobljavanju na predmetnom radnom mjestu. Ističe se da je pročelnica JUO Općine Velika Ludina sastavio prijedlog Plana prijma u službu JUO sukladno članku 10. stavku 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., dalje u tekstu: ZSNLP(R)S) te predložio općinskom načelniku primanje vježbenika na radnom mjestu financijski knjigovođa zbog povećanog opsega posla, a da je na temelju toga prijedloga pročelnice JUO, općinski načelnik Dražen Pavlović bio donositelj navedenih akata, Plana prijma u službu i Plana prijma na stručno osposobljavanje, sve na temelju članka 10. stavka 2. ZSNLP(R)S.

Nadalje, ističe se da je, na temelju odredbi navedenog Zakona i Plana prijma, pročelnica JUO raspisala javni natječaj za predmetno stručno osposobljavanje 2016.g. te za potrebe provedbe javnog natječaja osnovala Povjerenstvo za provedbu natječaja i izbor vježbenika na stručno osposobljavanje za rad bez zasnivanja radnog odnosa. Dodaje se da su stručni uvjeti za izbor kandidata za radno mjesto financijski knjigovođa propisani Pravilnikom o unutarnjem redu JUO Općine Velika Ludina („Službene novine Općine Velika Ludina“ br. 6/15.). Na predmetni javni natječaj prijavilo se ukupno troje kandidata od kojih je dvoje ispunjavalo formalne zahtjeve te su pristupili testiranju, a na kojem je Irena Pavlović izabrana kao najbolji kandidat.

U dopisu od 13. studenog 2018. ujedno se navodi da je u ranijim razdobljima odnosno 2013., 2014. i 2015. postojala potreba za vježbenikom na radnom mjestu voditelja financijske jedinice. Navodi se da je s danom 30. lipnja 2015. službenik na radnom mjestu financijskog knjigovođe otišao u mirovinu, a da je na istom radnom mjestu zaposlen novi službenik od 1. svibnja 2017., dok je u međuvremenu utvrđena potreba za angažmanom vježbenika na istom radnom mjestu.

Uvidom u dostavljeni Pravilnik o unutarnjem redu JUO Općine Velika Ludina (dalje u tekstu: Pravilnik), utvrđeno je da je isti donio općinski načelnik na prijedlog pročelnika JUO, temeljem članka 4. stavka 3. ZSNLP(R)S-a, članka 28. Uredbe o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10. i 125/14., dalje u tekstu: Uredba) i članka 57. Statuta Općine Velika Ludina. Pravilnik je donesen 28. rujna 2015.g., dakle skoro godinu dana prije raspisivanja predmetnog javnog natječaja.

Sukladno članku 7. Pravilnika, Službenik može biti raspoređen na upražnjeno radno mjesto ako ispunjava opće uvjete za prijam u službu propisane zakonom te posebne uvjete za raspored na radno mjesto propisane zakonom, Uredbom, i ovim Pravilnikom. Sukladno članku 8. Pravilnika, općinski načelnik daje prethodno odobrenje za popunu radnog mjesta sukladno važećem Planu prijma u službu. Sukladno članku 9. Pravilnika, pročelnik JUO sukladno Planu prijma u službu uz prethodnu suglasnost općinskog načelnika raspisuje javni natječaj za popunu radnog mjesta odnosno objavljuje oglas za popunu radnog mjesta. Ujedno, pročelnik JUO donosi odluku o imenovanju povjerenstva za provedbu natječaja. Sastavni dio Pravilnika je Sistematizacija i kvalifikacija radnih mjesta službenik ai namještenika s opisom poslova. U ovom aktu propisani su stručni uvjeti za radna mjesta, pa tako i za radno mjesto financijski knjigovođa i to: srednja stručna sprema ekonomskog usmjerenja, najmanje jedna godina radnog iskustva na odgovarajućim poslovima, poznavanje rada na računalu i položen državni stručni ispit.

Uvidom u dostavljene Planove prijma u službu u JUO – službi Općine Velika Ludina i Planove prijma na stručno osposobljavanje za rad bez zasnivanja radnog odnosa u JUO Općine Velika Ludina te izmjene i dopune ovih akata u razdoblju 2012.-2018.g. razvidno je da su svi ovi akti doneseni od strane općinskog načelnika Općine Ludina, na prijedlog pročelnika JUO Općine, na temelju članka 10. ZSNLP(R)S i članka 57. Statuta Općine Velika Ludina. Ovi akti potvrđuju citirane navode iz dopisa JUO Općine Velika Ludina od 13. studenog 2018. te iz istih proizlazi da su formalni uvjeti za radno mjesto financijskog knjigovođe bili u cijelom tom razdoblju određeni kao srednja stručna sprema ekonomskog usmjerenja, a za mjesto voditelja financijske jedinice kao magistar struke ili stručni specijalist ekonomskog usmjerenja. Ujedno je utvrđeno da broj primljenih vježbenika prethodno angažiranju Irene Pavlović nije povećan u odnosu na prethodno razdoblje, odnosno da su u isto vrijeme bila angažirana po dva vježbenika na poslovima u financijskoj jedinici i prethodno i nakon razdoblja u kojem je angažirana Irena Pavlović.

Nadalje, uvidom u dostavljenu dokumentaciju utvrđeno je da je Općina Velika Ludina HZZ-u 18. kolovoza 2016. podnijela prijavu potrebe za radnikom odnosno za osobom za stručno osposobljavanje na radnom mjestu financijski knjigovođa u punom radnom vremenu.

Nadalje, utvrđeno je da je pročelnica JUO Općine Velika Ludina 18. kolovoza 2016. raspisala javni natječaj za prijam na stručno osposobljavanje bez zasnivanja radnog odnosa na radno mjesto financijski knjigovođa, za jednog izvršitelja na određeno vrijeme. Pored općih zakonskih uvjeta za prijam u službu, natječajem su kao stručni uvjeti za prijam određeni SSS ekonomskog usmjerenja i poznavanje rada na računalu. Natječajem je određeno da će se za kandidate koji ispunjavaju formalne uvjete natječaja provesti prethodna provjera znanja sposobnosti putem pisanog testiranja i intervjua. Rok za prijavu je 8 dana od objave natječaja.

Utvrđeno je da je predmetni javni natječaj objavljen na mrežnim stranicama HZZ-a. Ujedno, utvrđeno je da je predsjednik Povjerenstva za provedbu natječaja dana 5. rujna 2016. uputio poziv za pisani test i intervju dvama kandidatkinjama za koje je utvrđeno da ispunjavaju formalne uvjete, među kojima je bila i Irena Pavlović, dok je trećoj kandidatkinji uputio obavijest o neispunjavanju formalnih uvjeta natječaja. Utvrđeno je da je 5. rujna 2016. pročelnica JUO Općine Velika Ludina donijela Program stručnog osposobljavanja za samostalno obavljanje poslova ekonomskog usmjerenja srednje stručne spreme, na temelju odredbi Uredbe o oblicima, načinima i uvjetima izobrazbe državnih službenika, prema kojem Programu je predviđeno da se posebni dio programa sastoji od uvodnog dijela u trajanju 2 mjeseca, praktičnog dijela od 8 mjeseci i pripreme za polaganje posebnog dijela državnog stručnog ispita od 2 mjeseca.

Nadalje, izvršen je uvidu Zapisnik sa sastanka Povjerenstva za provedbu natječaja, održanog 12. rujna 2016.g. Na zapisniku su konstatirana imena predsjednika i dvoje članova toga Povjerenstva te je utvrđeno da dužnosnik Dražen Pavlović nije bio uključen u rad toga Povjerenstva. U Zapisniku je utvrđeno da su obje pozvane kandidatkinje pristupile, da je na pismenom testu znanja Irena Pavlović ostvarila 15 točnih odgovora odnosno 15 bodova, dok je druga kandidatkinja ostvarila 10 bodova, dok su na usmenom intervjuu obje kandidatkinje ostvarile po 10 bodova. Na temelju ukupno ostvarenih 25 bodova, Povjerenstvo za provedbu natječaja predložilo je da na predmetno stručno osposobljavanje u JUO bude primljena kandidatkinja Irena Pavlović.

Nadalje, utvrđeno je da je pročelnica JUO Općine Velika Ludina, na prijedlog Povjerenstva za provedbu natječaja, dana 15. rujna 2016. donijela Odluku o odabiru kandidata za stručno osposobljavanje bez zasnivanja radnog odnosa, kojom je Odlukom na stručno osposobljavanje na mjestu financijski knjigovođa primljena Irena Pavlović. Utvrđeno je da je, po dostavi natječajne dokumentacije, HZZ Općini Velika Ludina dostavio Obavijest od 6. listopada 2016. o pozitivnoj ocjeni Zahtjeva za stručno osposobljavanje bez zasnivanja radnog odnosa, s pozivom na potpis Ugovora.

Utvrđeno je da je dana 6. listopada 2016.g., pod KLASOM: 112-01/16-01/10 i URBROJEM: 2176/19-04-16-14 sklopljen Ugovor o stručnom osposobljavanju za rad bez zasnivanja radnog odnosa, koji je u ime poslodavca Općine Velika Ludina potpisala pročelnica JUO Marta Kucelj te Irena Pavlović osobno, u svojstvu volontera-vježbenika. Ovim Ugovorom određeno je da će Irena Pavlović obavljati stručno osposobljavanje na mjestu financijskog knjigovođe u razdoblju od 6. listopada 2016. do 5. listopada 2017.g. Ugovorom je određeno da će vježbenica poslove obavljati u JUO Općine Velika Ludina u punom radnom vremenu te da je poslodavac dužan vježbenici plaćati mirovinsko i zdravstveno osiguranje.

Ujedno, utvrđeno je da je, nastavno na navedeni Ugovor od 6. listopada 2016.g., dana 25. listopada 2016.g. potpisan trostrani Ugovor o stručnom osposobljavanju za rad bez zasnivanja radnog odnosa. Ovaj Ugovor potpisan je od strane HZZ-a (KLASA: 103-05/16-01/320, URBROJ: 2143-14-04/3-16-07), zastupanog po v.d. ravnatelju Anti Lončaru, zatim, od strane Općine Velika Ludina (KLASA: 112-01/16-01/10 i URBROJ: 2176/19-01-16-16), u svojstvu poslodavca, zastupanog po općinskom načelniku Draženu Pavloviću te od strane Irene Pavlović osobno, u svojstvu polaznice stručnog osposobljavanja.

Navedenim trostranim Ugovorom od 25. listopada 2016.g. definirana su prava i obveze ugovornih strana vezano za predmetno stručno osposobljavanje u razdoblju od 6. listopada 2016. do 5. listopada 2017.g. Pored ostalog Ugovorom je utvrđeno da je HZZ dužan poslodavcu isplatiti određena sredstva na ime doprinosa za mirovinsko osiguranje i zdravstveno osiguranje polaznice za utvrđeno jednogodišnje razdoblje, zatim iznos novčane pomoći polaznici u visini određenoj Odlukom Vlade Republike Hrvatske, razmjerno broju dana prisutnosti na stručnom osposobljavanju, kao i naknadu prijevoza na radno mjesto u visini stvarnog troška. Istim Ugovorom Općina Velika Ludina se obvezuje osigurati uvjete stručnog osposobljavanja sukladno odobrenom Programu; obračunavati i uplaćivati doprinose za mirovinsko i zdravstveno osiguranje iz prethodno doznačenih sredstava, dostavljati HZZ-u izvješća o ispunjavanju obveza polaznice i omogućiti HZZ-u praćenje realizacije stručnog osposobljavanja; snositi trošak prijave i polaganja državnog stručnog ispita za polaznicu kao i ne donositi odluke o poslovno uvjetovanom otkazu za predmetno radno mjesto. Polaznica se, pored ostalog, obvezuje uredno odrađivati Program stručnog osposobljavanja; obavijestiti poslodavca o nemogućnosti obavljanja poslova u slučaju spriječenosti; pisano upozoriti poslodavca na uočene nepravilnosti pri provedbi stručnog osposobljavanja; obavijestiti HZZ o uočenim nepravilnostima; dostaviti dokaz o trošku prijevoza HZZ-u. Ugovorom su predviđeni i razlozi i materijalne posljedice prijevremenog jednostranog i sporazumnog raskida Ugovora.

Naposljetku, utvrđeno je da je 5. listopada 2017.g., između Općine Velika Ludina, zastupane po Marti Kucelj pročelnici JUO, i Irene Pavlović osobno potpisan Raskid ugovora o stručnom osposobljavanju za rad bez zasnivanja radnog odnosa, povodom proteka ugovorenog jednogodišnjeg razdoblja. Utvrđeno je da je, prethodno raskidu ugovora, polaznica osposobljavanja položila državni stručni ispit.

Povjerenstvo smatra da se snahu dužnosnika opravdano može smatrati s dužnosnikom interesno povezanom osobom, imajući u vidu da je sin dužnosnika po samom Zakonu (članak 4. stavak 2. ZSSI-a) interesno povezana osoba s dužnosnikom, a da su s interesima dužnosnikova sina apsolutno povezani interesi njegove supruge s obzirom na materijalnu, emotivnu i socijalnu povezanost koju manifestira bračni odnos i život u zajedničkom kućanstvu.

Povjerenstvo je utvrdilo da iz pribavljenih podataka i dokumentacije ne proizlazi da bi Plan prijma u službu i na stručno osposobljavanje u JUO Općine Velika Ludina bio mijenjan ili prilagođavan na način da bi bila dvojbena potreba za vježbenikom na predmetnom radnom mjestu na kojem je primljena snaha dužnosnika, imajući u vidu da je predmetno radno mjesto postojalo u sistematizaciji radnih mjesta JUO te da je i prethodno i nakon snahe dužnosnika na istom mjestu bio angažiran polaznik stručnog osposobljavanja, kao i da snaha dužnosnika nije bila jedini polaznik stručnog osposobljavanja. Nadalje, iz pribavljenih podataka i dokumentacije utvrđeno je da je cjelokupni postupak angažmana, od plana prijma na stručno osposobljavanje, provedbe javnog natječaja, ocjene kandidata odnosno odluke o odabiru najboljeg kandidata i sklapanja dvostranog ugovora o prijemu na stručno osposobljavanje proveden na temelju inicijative i na temelju odluka pročelnice JUO Općine Velika Ludina, kako je to i predviđeno odredbama ZSNLP(R)S-a i Pravilnik o unutarnjem redu JUO Općine Velika Ludina.

Ujedno iz dostavljenih podataka i dokumentacije ne proizlazi da bi u predmetnom javnom natječaju na neki očit način bile kršene odredbe javnog natječaja u korist bilo kojeg kandidata pa tako niti snahe dužnosnika. Proizlazi da je snaha dužnosnika zadovoljavala sve definirane formalne uvjete natječaja te da je bolji rezultat od druge kandidatkinje ostvarila na pisanom testu znanja.

Pritom se napominje da Povjerenstvo prilikom razmatranja postojanja moguće povrede ZSSI-a od strane dužnosnika u ovom postupku nije nadležno niti može utvrđivati zakonitost postupka predmetnog javnog natječaja niti utvrđivati opravdanost bodovanja kandidata na pismenom testu i intervjuu.

Konačno, stručno osposobljavanje za rad bez zasnivanja radnog odnosa, koje se provodilo pod okriljem HZZ-a na temelju odluka Vlade Republike Hrvatske, financirano je iz Državnog proračuna, a prethodno sufinancirano iz Europskog socijalnog fonda i posebnim sredstvima u okviru Operativnog programa Učinkoviti ljudski potencijali 2014.-2020., što je konstatirano navedenim trostranim Ugovorom od 25. listopada 2016.g.

Iz svega navedenog, Povjerenstvo je zaključilo da utvrđeno činjenično stanje ne upućuje da je dužnosnik Dražen Pavlović, vezano uz prijem njegove snahe na stručno osposobljavanje u JUO Općine velika Ludina, počinio neko od propisanih zabranjenih djelovanja ili da je iskoristio obnašanje dužnosti s ciljem da svojoj snasi, kao interesno povezanoj osobi, osobno pogoduje odnosno s ciljem da ona ostvari probitak koji je ostvarila.

Međutim, Povjerenstvo ukazuje da su, sukladno načelima djelovanja propisanim člankom 5. stavkom 1. ZSSI-a, dužnosnici dužni voditi računa da u obavljanju radnji iz obnašanja svoje dužnosti ne postupaju neodgovorno ili nesavjesno ili na način kojim mogu stvoriti dojam kod građana da su svojim postupanjem sebi ili interesno povezanim osobama omogućili određeni probitak.

U konkretnom slučaju nije dvojbeno da je primanjem na stručno osposobljavanje u upravnom tijelu Općine Velika Ludina te obavljanjem istog, a što je omogućilo stjecanje potrebnog stručnog staža i polaganje državnog stručnog ispita, na račun sredstava Općine, snaha dužnosnika nedvojbeno ostvarila određenu korist ili probitak u smislu napretka u svojem zanimanju i struci, a što joj omogućuje daljnje kandidiranje za poslove s ostvarenim stupnjem zvanja odnosno u odgovarajućem zanimanju.

Iako je iz prikupljenih podataka i dokumentacije zaključeno da dužnosnik nije osobno sudjelovao u postupku odabira svoje snahe kao najboljeg kandidata niti je potpisao u ime Općine Velika Ludina prvi, dvostrani Ugovor o stručnom osposobljavanju za rad od 6. listopada 2016.g., ipak je dužnosnik osobno potpisao drugi, trostrani Ugovor o stručnom osposobljavanju za rad od 25. listopada 2016.g. S obzirom da su ovim Ugovorom utvrđena ranije navedena međusobna prava i obveze HZZ-a, Općine Velika Ludina kao poslodavca i snahe dužnosnika, kao polaznice stručnog osposobljavanja, pa je stoga i sklapanje ovog Ugovora bilo neophodno za provođenje programa stručnog osposobljavanja snahe dužnosnika, opravdano bi se, povodom činjenice da je potpisnik toga Ugovora, mogao steći dojam među građanima da je dužnosnik na određeni način koristio obnašanje dužnosti kako bi ovaj Ugovor bio sklopljen s osobom s kojom je interesno povezan te kako bi ona kroz predmetni angažman stekla gore opisanu korist.

U situacijama kada interesno povezane osobe s dužnosnicima ostvaruju određenu korist (materijalnu ili nematerijalnu) djelovanjem tijela u kojem dužnosnici obnašaju dužnost, čak i onda kada ista korist ne proizlazi iz osobne odluke dužnosnika, Povjerenstvo je kroz svoju praksu dosljedno primjenjivalo tumačenje da se dužnosnici, kako bi u skladu s propisanim načelima djelovanja očuvali vlastitu vjerodostojnost i povjerenje građana, trebaju beziznimno izuzimati iz svih postupaka ili radnji zastupanja tijela u kojem obnašaju dužnost, dakle i onih postupaka i radnji koje su formalnog karaktera ili koje faktički možda ne utječu na vrstu ili obujam koristi koju ostvaruje s dužnosnikom povezana osoba. Tako u konkretnom slučaju, čak i ako Općina Velika Ludina, kao poslodavac ili dužnosnik osobno nisu mogli utjecati na sadržaj trostranog Ugovora sklopljenog s HZZ-om i snahom dužnosnika, kao polaznicom, dužnosnik je trebao prepoznati da bi se trebao izuzeti i od potpisivanja ovog Ugovora u ime Općine, kako bi otklonio nastanak dojma o pogodovanju interesno povezanoj osobi.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na zaključak da je dužnosnik Dražen Pavlović počinio moguću povredu povrede članka 5. stavka 1. ZSSI-a, koja proizlazi iz činjenice da se dužnosnik, u ime Općine Velika Ludina, propustio izuzeti od potpisivanja Ugovora o stručnom osposobljavanju za rad bez zasnivanja radnog odnosa, sklopljen 25. listopada 2016. između Hrvatskog zavoda za zapošljavanje, Općine Velika Ludina, kao poslodavca i Irene Pavlović, kao vježbenice, koja je dužnosnikova snaha, čime bi dužnosnik propustio zaštititi vlastitu vjerodostojnost i povjerenje građana da ne koristi javnu dužnost radi probitka povezane osobe. Stoga je Povjerenstvo, na temelju članka 39. stavka 1. ZSSI-a, donijelo odluku kao u točki I. izreke ovog akta.

Nadalje se obrazlaže odluka u pogledu ostalih relevantnih navoda u prijavi, a u vezi kojih je Povjerenstvo utvrdilo da iz prikupljenih podataka i dokumentacije ne proizlaze moguće povrede ZSSI-a od strane dužnosnika.

Vezano za navode u prijavi o tome da je zemljište prethodno u vlasništvu Općine Velika Ludina, prodano po povoljnijim uvjetima nego u natječaju (omogućena obročna otplata) supruzi jednog odnosno bratu drugog člana Općinskog vijeća s liste koalicijskog partnera, s ciljem da pružaju podršku općinskom načelniku, kao i da je predsjednik lokalne organizacije iste koalicijske stranke, zaposlen kao domar u Općini Velika Ludina, a da istovremeno u zgradi Općine Velika Ludina ima ugostiteljski objekt, utvrđeno je slijedeće.

Uvidom u zbirnu listu pravovaljanih kandidacijskih lista za izbor članica/članova Općinskog vijeća Velika Ludina na lokalnim izborima 2013., objavljenu na mrežnim stranicama Državnog izbornog povjerenstva, utvrđeno je da je na istim lokalnim izborima dužnosnik Dražen Pavlović bio kandidat na listi Hrvatske demokratske zajednice (HDZ), dok su Mladen Milašinović, Fabijan Župančić i Dario Hegel bili kandidati na listi Hrvatske stranke prava dr. Ante Starčević (HSP AS).

Uvidom u dostavljene izvatke iz matice vjenčanih i matice rođenih Matičnog ureda Popovača potvrđeni su navodi da je Anita Milašinović supruga Mladena Milašinovića, člana Općinskog vijeća Općine Velika Ludina, a da je Kruno Župančić brat Fabijana Župančića, također člana istog Općinskog vijeća.

Nadalje, na traženje Povjerenstva, u dopisu JUO Općine Velika Ludina od 26. listopada 2018.g., dan je podatak da su članovi Općinskog vijeća Općine Velika Ludina, izabrani s lista stranke HDZ i HSP AS u mandatima 2009.-2013. i 2013.-2017. djelovali kao koalicija tijekom cijelog trajanja navedenih mandata.

Na traženje Povjerenstva, vezano za navedenu prodaju poljoprivrednog zemljišta u vlasništvu Općine Velika Ludina i to k.č.br. 3909 k.o. Katoličko Selišće Kruni Župančiću odnosno k.č.br. 3896 k.o. Katoličko Selišće Aniti Milašinović, u dopisu JUO Općine Velika Ludina od 26. listopada 2018.g. navodi se da je predmetni javni natječaj za prodaju nekretnina u vlasništvu Općine Velika Ludina raspisan 29. prosinca 2016. te objavljen u Večernjem listu i na Internet stranici Općine Velika Ludina. Nadalje, navodi se da je obročna otplata kupoprodajne cijene propisana člankom 20. Odluke o uvjetima, načinu i postupku upravljanja nekretninama u vlasništvu Općine Velika Ludina („Službene novine Općine Velika Ludina" br. 2/15), a da je Općinskom vijeću obročnu otplatu za određene nekretnine koje su bile predmet ovog javnog natječaja predložio je općinski načelnik Dražen Pavlović. U dopisu se ističe da su Anita Milašinović i Kruno Župančić u cijelosti isplatili ugovorene kupoprodajne cijene, za što im je izdana potvrda o isplati kupoprodajne cijene, na temelju koje su izvršili upis u zemljišne knjige.

Uvidom u dostavljenu natječajnu dokumentaciju utvrđeno je da je Općina Velika Ludina dana 4. siječnja 2017.g. na svojim službenim mrežnim stranicama objavila natječaj za prodaju predmetnih nekretnina u vlasništvu Općine.

Uvidom u Zapisnik sa sastanka Povjerenstva za provedbu natječaja za prodaju nekretnina u vlasništvu Općina Velika Ludina, održanog 13. siječnja 2017.g. utvrđeno je da dužnosnik Dražen Pavlović nije bio član toga povjerenstva. Zatim utvrđeno je da je natječaj raspisan za prodaju slijedećih nekretnina: k.č.br. 537 k.o. Ludina, u naravi stambena zgrada i zemljište površine 4233 m2, s početnom cijenom od 51.700,00 kuna; k.č.br. 1325,1326 i 1327 k.o. Katoličko Selišće, u naravi stambena građevina i zemljište površine 1 jutro i 2789 čhv, s početnom cijenom 39.400,00 kuna; k.č.br. 3909 k.o. Katoličko Selišće, u naravi šuma i vinograd površine 203 čhv, s početnom cijenom od 5.300,00 kuna; k.č.br. 3896 k.o. Katoličko Selišće, u naravi šuma i vinograd površine 184 čhv, s početnom cijenom od 3.700,00 kuna. Zapisnikom je utvrđeno da je za svako od navedenih ponuđenih nekretnina pristigla po jedna ponuda različitih osoba u visini određene početne cijene, pri čemu je Kruno Župančić dao jedinu ponudu za k.č.br. 3909 k.o. Katoličko Selišće, a Anita Milašinović jedinu ponudu za k.č.br. 3896 k.o. Katoličko Selišće, uz dostavljenu potpunu dokumentaciju i dokaz o uplati jamčevine u visini 10% ponuđene kupoprodajne cijene. Utvrđeno je da su za druge dvije nekretnine ponude dale druge fizičke osobe.

Nadalje, utvrđeno je da je isto Povjerenstvo za provedbu natječaja za prodaju nekretnina nakon održanog sastanka 13. siječnja 2017.g. sastavilo prijedlog općinskom načelniku da donese prijedlog odluke Općinskog vijeća o prodaji nekretnina u vlasništvu Općine velika Ludina, kojom se odobrava prodaja nekretnina koje su bile predmet javnog natječaja četirima ponuđačima po ponuđenim cijenama.

Uvidom u Zapisnik s 36. sjednice Općinskog vijeća Općine Velika Ludina održane 16. siječnja 2017.g. utvrđeno je da je pod točkom 3. dnevnog reda raspravljena i donesena Odluka o prodaji nekretnina u vlasništvu Općine. Iz zapisnika je razvidno da je okolnosti tijeka predmetnog javnog natječaja pred Općinskim vijećem izlagala tajnica Općine, koja je ujedno bila jedna od članica Povjerenstva za provedbu natječaja. Pored ostalog, u ovom izlaganju navedeno je da je početna cijena za nekretnine određena u raspisanom javnom natječaju, bila definirana na temelju procijenjenih tržišnih vrijednosti stambenih građevina i zemljišta, koje je izradio stalni sudski vještak građevinske struke. Ujedno je navedeno da Općinsko vijeće ima mogućnost donošenja odluke o davanju mogućnosti otplate kupoprodajne cijene na rate te da se takva stavka može unijeti na temelju Odluke o uvjetima, načinu i postupku upravljanja nekretninama u vlasništvu Općine Velika Ludina, koju je donijelo Općinsko vijeće 26. ožujka 2015.g. Tijekom rasprave od nekih je članova općinskog vijeća konstatirano da je već u natječaju trebalo naznačiti da se predmetne nekretnine mogu otplatiti na rate, dok je općinski načelnik Dražen Pavlović istaknuo da bi u ovom slučaju trebalo napraviti iznimku i odlukom Općinskog vijeća omogućiti otplatu na rate.

Nakon rasprave, Općinsko vijeće Općine Velika Ludina donijelo je, sa 10 glasova ZA i 1 SUZDRŽANIM, Odluku o prodaji nekretnina u vlasništvu Općine Velika Ludina sukladno ranije navedenom prijedlogu sastavljenom od Povjerenstva za provedbu natječaja za prodaju nekretnina, uz dodatak da se odobrava mjesečna obročna otplata kupoprodajne cijene do maksimalno 4 godine.

Izvršen je uvid u Odluku o uvjetima, načinu i postupku upravljanja nekretninama u vlasništvu Općine Velika Ludina od 26. ožujka 2015.g. te je utvrđeno da članak 20. Odluke propisuje da općinski načelnik/Općinsko vijeće može u opravdanim okolnostima utvrditi mogućnost obročnog plaćanja cijene, pri čemu, sukladno odredbama članka 10. Odluke, kojom je definiran sadržaj teksta natječaja nije propisano da isti mora sadržavati odredbu o obročnoj otplati kupoprodajne cijene.

Međutim, Povjerenstvo je utvrdilo da kupci Anita Milašinović i Kruno Župančić za kupnju predmetne dvije nekretnine nisu niti ugovorili niti koristili mogućnost obročne otplate kupoprodajne cijene.

Uvidom u Ugovor o kupoprodaji nekretnine sklopljen između Općine Velika Ludina kao prodavatelja i Krune Župančića, kao kupca, radi kupnje nekretnine k.č.br. 3909 k.o. Katoličko Selišće, utvrđeno je da se istim kupac obvezuje ugovorenu cijenu od 5.300,00 kuna uplatiti prodavatelju u roku od 30 dana od potpisa toga Ugovora. Uvidom u presliku uplatnice utvrđeno je da je kupac ugovorenu kupoprodajnu cijenu platio u cijelosti (umanjenu za prethodno plaćenu jamčevinu) dana 23. siječnja 2017.g., istog dana kada je izvršena ovjera potpisa na Ugovoru.

Ujedno, uvidom u Ugovor o kupoprodaji nekretnine sklopljen između Općine Velika Ludina kao prodavatelja i Anite Milašinović, kao kupca, radi kupnje nekretnine k.č.br. 3896 k.o. Katoličko Selišće, utvrđeno je da se istim kupac obvezuje ugovorenu cijenu od 3.701,00 kuna uplatiti prodavatelju u roku od 30 dana od potpisa toga Ugovora. Uvidom u ispis bankovne transakcije utvrđeno je da je kupac ugovorenu kupoprodajnu cijenu platio u cijelosti (umanjenu za prethodno plaćenu jamčevinu) dana 19. siječnja 2017.g., dan prije nego je izvršena ovjera potpisa na Ugovoru.

Slijedom svega navedenog utvrđeno je da su Anita Milašinović i Kruno Župančić bili jedini ponuđači za nekretnine koje su im prodane te da su ponudili cijenu u skladu s javnim natječajem, a ujedno i da sporna obročna otplata kupoprodajne cijene nije ugovorena u njihovu korist. Stoga je utvrđeno da navedenim članovima obitelji članova Općinskog vijeća Općine Ludina nije pogodovano ni na koji način prilikom prodaje predmetnih nekretnina.

Iz pribavljene dokumentacije proizlazi da je Općinsko vijeće na temelju prijedloga općinskog načelnika odobrilo obročnu otplatu kupoprodajne cijene na temelju prethodno donesenog općeg akta Općinskog vijeća), vezano za prodaju drugih nekretnina iz istog natječaja, ali za ove osobe niti iz prijave niti iz pribavljenih podataka i dokumentacije ne proizlazi da se radi o osobama koje bi bile na bilo koji način povezane s općinskim načelnikom.

Nadalje, vezano za navode da je Dario Hegel, predsjednik lokalne organizacije HSP AS, zaposlen kao domar u Općini Velika Ludina, a da istovremeno u zgradi Općine Velika Ludina ima ugostiteljski objekt, Povjerenstvo je tražilo podatke od Općine Velika Ludina.

Dopisom JUO Općine Velika Ludina od 26. listopada 2018.g. Povjerenstvu je dan podatak da je Dario Hegel, zaposlen dana 1. prosinca 2009. u Općini Velika Ludina kao namještenik na radnom mjestu: domar. Nadalje, dan je podatak da je već prilikom ugovaranja gradnje zgrade u kojoj se nalaze tijela Općine Velika Ludina 2010. godine s izvođačem radova trgovačkim društvom TOTAL PROMO d.o.o. iz Velike Ludine, ugovoreno da Općina kupuje poslovni i stambeni prostor na I. katu površine te da je i danas samo 1. kat zgrade, koja je etažirana, u vlasništvu Općine Velika Ludina, dok u prizemlju koristi samo ulaz tj. stubište. Navodi se da je poslovni prostor u prizemlju iste zgrade, u kojem Dario Hegel obavlja ugostiteljsku djelatnost u vlasništvu trgovačkog društva LONIA d.d. Kutina te se zaključuje da navedena osoba, koja je namještenik Općine Velika Ludina, nema sklopljen ugovor o zakupu poslovnog prostora sa Općinom Velika Ludina.

Izvršen je uvid u izvadak iz zemljišnih knjiga za z.k.ul. 542 k.o. Ludina te je potvrđen gornji navod, odnosno utvrđeno da je Općina Velika Ludina vlasnik poslovnog prostora površine 258,20 m2 i stana površine 79,46 m2 na I. katu zgrade u Ulici Sv. Mihaela 37, dok je trgovačko društvo LONIA d.d. vlasnik poslovne jedinica 1 u prizemlju ukupne površine P=229,83 m2 i poslovna jedinica 2 u prizemlju ukupne površine P=52,55 m2, dok je vlasnik preostale četiri etažne jedinice odnosno stanova u potkrovlju zgrade trgovačko društvo TOTAL PROMO d.o.o.

Uvidom u javno objavljene podatke Središnjeg klirinškog depozitarnog društva d.d. o prvih 10 dioničara društva LONIA d.d. utvrđeno je da je većinski dioničar s 97,33 % udjela trgovačko društvo SPUGA-K d.o.o., OIB: 27140907440. Uvidom u izvadak iz sudskog registra Trgovačkog suda u Zagrebu utvrđeno je da je kao jedini osnivač odnosno vlasnik poslovnih udjela u trgovačkom društvu SPUGA-K d.o.o. upisana fizička osoba, Frane jaram.

U pogledu okolnosti zapošljavanja Daria Hegela kao namještenika u Općini Velika Ludina, Povjerenstvo ističe da iste okolnosti nije nadležno ispitivati u ovom postupku s obzirom da je, sukladno pribavljenim podacima, isti zaposlen 2009.g. Povjerenstvo je, sukladno članku 28. ZSSI-a nadležno primjenjivati upravo odredbe toga Zakona, pa su predmet nadležnosti Povjerenstva okolnosti koje su se dogodile nakon stupanja toga Zakona na snagu 10. ožujka 2011.g.

U pogledu navoda iz prijave kojima se implicira da je Općina Velika Ludina dala u zakup Dariu Hegelu pod povoljnim uvjetima poslovni prostor u prizemlju zgrade u vlasništvu Općine, utvrđeno je da su ovi navodi netočni odnosno da Općina Velika Ludina nije vlasnik poslovnog prostora u prizemlju predmetne zgrade, kao i da trgovačko društvo koje je vlasnik toga poslovnog prostora nije vlasnički povezano s Općinom Velika Ludina.

Slijedom navedenog, na temelju prikupljenih podataka i dokumentacije, vezano uz navode iz prijave koji se odnose na pogodovanje članovima političke stranke HSP AS koja je koalicijski partner sa strankom čiji je član dužnosnik, utvrđeno je da su relevantni činjenični navodi netočni, te je stoga Povjerenstvo utvrdilo da dužnosnik Dražen Pavlović, vezano uz ovaj dio navoda u prijavi , nije steklo saznanja koja bi upućivala na moguću povredu odredbi ZSSI-a.

Podredno Povjerenstvo napominje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Nadalje, je razmotrilo navode iz prijave da je dužnosnikovo kumče Mirela Montag imenovana direktoricom trgovačkog društva LUDINA d.o.o. te da je isto dovedeno u stečaj zbog nesavjesnog upravljanja.

Uvidom u izvadak iz sudskog registra Trgovačkog suda u Zagrebu za trgovačko društvo LUDINA d.o.o., OIB: 89000039640 utvrđeno je da je Općina Velika Ludina jedini osnivač odnosno vlasnik poslovnih udjela u istom trgovačkom društvu. Kao jedini član uprave odnosno direktor toga društva upisana je Mirela Montag. Ovo trgovačko društvo nije u stečaju.

Na temelju podatka utvrđenog uvidom u digitalne podatke matice rođenih i vjenčanih za Mirelu Montag o mjestu vjenčanja, Povjerenstvo je, radi utvrđenja osnovanosti navoda da je Mirela Montag kumče dužnosnika Dražena Pavlovića, zatražilo podatak od Rkt Župe sv. Mihaela arkanđela Ludina. Dopisom od 23. veljače 2019.g. broj 6/2019 očitovala se Rkt Župa sv. Mihaela arkanđela Ludina dajući podatak da Dražen Pavlović nije niti krsni niti krizmani kum Mireli Montag, već da su to sasvim druge osobe.

Pored navedenog, na traženje Povjerenstva, trgovačko društvo LUDINA d.o.o. dostavilo je podatak da je Mirela Montag imenovana direktorom toga trgovačkog društva 21. prosinca 2012.g. Odlukom Skupštine društva na prijedlog Općinskog vijeća Općine Velika Ludina, koje je donijelo i Odluku o osnivanju istog trgovačkog društva. Na temelju ovih podatak utvrđeno je da je prilikom imenovanja direktora toga trgovačkog društva postupljeno sukladno članku 15. stavku 2. ZSSI-a.

Slijedom navedenog, Povjerenstvo je zaključilo da navodi iz prijave ni u ovom dijelu prijave nisu točni odnosno s obzirom da nije potvrđena povezanost dužnosnika s osobom za koju se u prijavi ukazuje da je zaposlena od strane dužnosnika. Stoga je Povjerenstvo utvrdilo da dužnosnik Dražen Pavlović, vezano uz ovaj dio navoda u prijavi, nije steklo saznanja koja bi upućivala na moguću povredu odredbi ZSSI-a.

Naposljetku, u odnosu na navode iz prijave koji se odnose na postupanje Steve Kovača, za kojeg se navodi da je bio predsjednik Općinskog vijeća Općine Velika Ludina u mandatu 2009.-2013. te da je Općinsko vijeće donosilo odluke o prenamjeni njegova zemljišta uslijed čega bi ostvario korist, Povjerenstvo ističe da ove okolnosti nije ispitivalo, s obzirom da okolnosti koje se odnose na djelovanje Steve Kovača ne predstavljaju povod za postupanje Povjerenstva te s obzirom da se u prijavi ne upućuje na neko konkretno djelovanje dužnosnika Dražena Pavlovića, kao i s obzirom da .

Člankom 3. ZSSI-a propisano je tko se smatra dužnosnikom u smislu navedenog Zakona te je time određen krug osoba na koje se primjenjuju odredbe istog zakona, a time i djelokrug Povjerenstva u pogledu kruga osoba u odnosu na koje Povjerenstvo može pokrenuti postupak iz svoje nadležnosti pa tako i povodom prijave sukoba interesa.

Povjerenstvo ističe da su na razini jedinica lokalne samouprave, na temelju članka 3. stavka 1. točke 43. ZSSI-a, dužnosnici u smislu ZSSI-a samo gradonačelnici i općinski načelnici te njihovi zamjenici. Prema tome, članovi gradskih i općinskih vijeća nisu dužnosnici u smislu ZSSI-a, odnosno nisu vezani obvezama i zabranama propisanim istim zakonom niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Nadalje, u odnosu na položaj općinskog načelnika Dražena Pavlovića vezano za prenamjene zemljišta, Povjerenstvo napominje da sukladno proceduri propisanoj odredbama članaka 81. do 113. Zakona o prostornom uređenju, inicijativu za izmjene prostornih planova uređenja i urbanističkih planova uređenja jedinica lokalne samouprave može napraviti bilo tko.

Odluku o izradi izmjena navedenih planova, kojom je određen stručni nositelj izrade, donosi predstavničko tijelo jedinice lokalne samouprave, zatim nakon što je stručno tijelo izradilo nacrt, izvršno tijelo jedinice (u ovom slučaju općinski načelnik) na temelju toga nacrta formalno donosi prijedlog prostornog/urbanističkog plana uređenja, nakon čega slijedi javna rasprava u kojoj sudjeluje bilo tko (osim iznimno kada se plan prilagođava planu više razine tijela uprave odnosno jedinice područne samouprave) te javni uvid u prijedlog, a nakon toga stručni nositelj izrade sačinjava nacrt konačnog prijedloga izmjene plana te konačno, odluku o izmjeni plana donosi predstavničko tijelo jedinice lokalne samouprave.

Iz navedenog proizlazi da gradonačelnici i općinski načelnici sukladno proceduri nisu predviđeni kao samostalni nositelji inicijative za izmjene planova uređenja općina niti odlučuju o istima. U situaciji kada se u prijavi niti ne upućuje na neko konkretno djelovanje dužnosnika u smislu dužnosnik izvršio ikakav utjecaj na Općinsko vijeće Općine Velika Ludina s ciljem pogodovanja navedenom članu odnosno predsjedniku Općinskog vijeća, nije bilo povoda za daljnje ispitivanje okolnosti navedenih u ovom dijelu prijave.

Slijedom svega navedenog, osim vezano za okolnosti iz točke I. izreke, u odnosu na ostale navode iz prijave, Povjerenstvo nije steklo saznanja o mogućim daljnjim povredama ZSSI-a od strane dužnosnika Dražena Pavlovića te je stoga, na temelju članka 39. stavka 1. ZSSI-a, odlučeno kao u točki II. izreke.

Dužnosnik Dražen Pavlović poziva se u točki III. izreke ove odluke da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na moguću povredu članka 5. stavka 1. ZSSI-a, navedenu u točki I. izreke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 5. stavka 1. ZSSI-a. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dražen Pavlović, elektroničkom dostavom
2. Objava na internetskoj stranici Povjerenstva
3. Pismohrana